C 432/19

Pubblikazzjoni ta’ komunikazzjoni dwar l-approvazzjoni ta’ emenda standard fl-Ispeċifikazzjoni tal-Prodott għal isem fis-settur tal-inbid, ippubblikata skont l-Artikolu 17(2) u (3) tar-Regolament Delegat tal-Kummissjoni (UE) 2019/33

(2020/C 432/09)

Din il-komunikazzjoni hija ppubblikata f’konformità mal-Artikolu 17(5) tar-Regolament Delegat tal-Kummissjoni (UE) 2019/33 (1).

KOMUNIKAZZJONI TA’ EMENDA STANDARD LI TEMENDA D-DOKUMENT UNIKU

“ROSÉ DES RICEYS”

PDO-FR-A1363-AM02

Data tal-komunikazzjoni: 1.10.2020

DESKRIZZJONI U RAĠUNIJIET TAL-EMENDA APPROVATA

1. Żona ġeografika

Fil-punt IV(1) tal-Kapitolu I tal-Ispeċifikazzjoni tal-Prodott, dwar iż-żona ġeografika, ġiet introdotta referenza għall-kodiċi ġeografiku uffiċjali għall-2019.

Żdiedet ukoll id-data tal-approvazzjoni mill-kumitat nazzjonali kompetenti tal-Institut national de l'origine et de la qualité taż-żona ġeografika tad-denominazzjoni.

Dawn l-emendi ma jittrattawx emenda fiż-żona ġeografika.

L-abbozzar il-ġdid jiggarantixxi li l-muniċipalitajiet fiż-żona ġeografika jibqgħu identifikati b’mod ċar fl-Ispeċifikazzjoni tal-Prodott.

Id-Dokument Uniku ġie aġġornat fil-punt “żona ġeografika demarkata”.

2. Prattiki oħra ta’ kultivazzjoni

Fil-punt VI(2)(c), tiddaħħal regola, abbozzata kif ġej: “l-użu ta’ erbiċidi li jipprevjenu l-ġerminazzjoni fir-ringieli huwa pprojbit”;

L-għan huwa li jiġi limitat l-użu ta’ inputs, jitnaqqas it-tniġġis tas-sorsi tal-ilma u titqajjem kuxjenza fost l-operaturi biex jiddiversifikaw il-prattiki tagħhom, b’enfasi fuq it-tekniki tar-ragħa jew tat-tnaqqija mekkanika.

Id-Dokument Uniku mhuwiex affettwat minn din l-emenda.

Ir-regola fil-punt (c) fil-verżjoni preċedenti tal-ispeċifikazzjoni tinżamm u tiġi indikata bħala l-punt (d) fil-verżjoni l-ġdida.

3. Miżuri tranżizzjonali

Fil-punt XI, il-miżura tranżitorja titħassar peress li l-iskadenza għaddiet.

Id-Dokument Uniku mhuwiex affettwat minn din l-emenda.

4. Punti ewlenin li għandhom jiġu ċċekkjati u metodi ta’ evalwazzjoni

Fil-punt I tal-Kapitolu III tal-Ispeċifikazzjoni tal-Prodott, it-tabella tal-punti ewlenin li għandhom jiġu vverifikati u l-metodi ta’ evalwazzjoni korrispondenti huma aġġornati biex jiżdiedu xi punti ewlenin u biex jiġu speċifikati xi wħud mill-metodi ta’ evalwazzjoni.

Id-Dokument Uniku mhuwiex affettwat minn din l-emenda.

5. Dispożizzjonijiet addizzjonali dwar it-tikkettar

Żdiedet informazzjoni supplimentari fl-intestatura “Dispożizzjonijiet addizzjonali dwar it-tikkettar - Dettalji addizzjonali” tad-Dokument Uniku.

Il-kliem preċedenti tad-dispożizzjoni speċjali dwar it-tikkettar kien jirreferi għall-ispeċifikazzjoni biex tinkiseb informazzjoni dwar id-dispożizzjonijiet.

Dan ġie sostitwit bid-dispożizzjonijiet stabbiliti fl-ispeċifikazzjonijiet. Dawn jibqgħu l-istess bħal fil-verżjoni preċedenti tal-ispeċifikazzjonijiet tal-prodott.

DOKUMENT UNIKU

1. Isem/ismijiet għar-reġistrazzjoni

Rosé des Riceys

2. Tip ta’ indikazzjoni ġeografika

DOP - Denominazzjoni ta’ Oriġini Protetta

3. Kategoriji tal-Prodotti tad-dwieli

1. Inbid

4. Deskrizzjoni tal-inbid/inbejjed

Karatteristiċi analitiċi

L-inbejjed huma nbejjed rożè mhux frizzanti.

L-inbejjed għandhom qawwa minimima naturali ta’ alkoħol ta’ 10 % għal kull volum.

Wara l-arrikkiment, il-qawwa totali alkoħolika tal-inbejjed għal kull volum ma tistgħax teċċedi t-13 %.

L-inbejjed għandhom kontenut ta’ zokkor fermentabbli (glukożju u fruttożju) inferjuri jew ugwali għal 3 grammi kull litru.

Viżwalment, il-kulur tal-inbid, imdawwal u intens, ikanġi minn lewn is-salamun għal aħmar iktar skur (l-hekk imsejjaħ rouge garance). Huwa inbid fin u delikat li jippersisti b’mod tajjeb fuq il-palat. Meta jkun għadu mhux misjur, l-inbid jista’ jkollu togħma tal-frott artab tal-bosk. Wara diversi snin ta’ maturazzjoni, jiżviluppa bukkett kumpless ta’ sikwit ikkaratterizzat minn togħmiet ta’ frott niexef u ħwawar u xi kultant tal-konfettura, jiddependi mill-vendemmja. Ġeneralment l-inbid huwa kkaratterizzat mill-finezza, il-bilanċ aromatiku u l-armonija tiegħu stess.

L-istandards previsti fir-regoli ġenerali japplikaw għall-qawwa massima totali tal-alkoħol, il-qawwa minima attwali tal-alkoħol, l-aċidità minima totali, l-aċidità volatili massima u l-kontenut massimu totali tad-diossidu tal-kubrit.

Karatteristiċi analitiċi ġenerali Qawwa alkoħolika totali massima (f’% tal-volum): Qawwa alkoħolika effettiva minima (f'% tal-volum) Aċidità totali minima: f’milliekwivalenti għal kull litru Aċidità volatili massima (f’milliekwivalenti għal kull litru): Total massimu ta’ diossidu tal-kubrit (f’milligrammi għal kull litru):

5. Prattiki tal-produzzjoni tal-inbid

a. Prattiki enoloġiċi speċifiċi

Prattiċi enoloġiċi

Restrizzjoni għall-produzzjoni

L-użu ta’ faħam għall-użu enoloġiku, waħdu jew imħallat fi preparazzjonijiet, huwa pprojbit.

L-użu taċ-ċana huwa pprojbit.

Waqt il-proċess ta’ arrikkiment, iż-żieda fil-volum tal-most tal-għeneb li jkun qed jiffermenta ma tistgħax teċċedi l-1,12 % għal kull 1 % żieda fil-qawwa alkoħolika.

Minbarra d-dispożizzjonijiet ta’ hawn fuq, l-inbejjed għandhom ikunu konformi mal-obbligi stabbiliti fil-livell tal-UE kif ukoll fil-Kodiċi Rurali u tas-Sajd Marittimu f’dak li għandu x’jaqsam mal-prattiki enoloġiċi użati.

Densità tat-tħawwil

Prattiki tal-kultivazzjoni

Dispożizzjonijiet Ġenerali

Il-vinji jitħawlu bi spazju bejn ir-ringieli li ma jistgħax ikun usa’ minn 1,5 metru.

L-ispazju bejn id-dwieli fuq l-istess ringiela huwa ta’ bejn 0,9 metru u 1,5 metru.

It-total tal-ispazju bejn ir-ringieli u l-ispazju bejn il-pjanti fuq l-istess ringiela ma jistgħax ikun ta’ aktar minn 2,5 metri.

Dispożizzjonijiet partikolari

Prattiki tal-kultivazzjoni sabiex ikunu jistgħu jgħaddu l-magni adattati, fl-irqajja li għandhom,

— jew xaqliba ta’ iktar minn 35 %,

— jew xaqliba ta’ iktar minn 25 % assoċjata ma’ sopraelevazzjoni ta’ 10 %,

jista’ jkollhom passaġġi b’wisa’ ta’ bejn 1,5 metru u t-3 metri kull sitt ringiela fil-massimu. F’dan il-każ, it-total tal-wisa’ ta’ bejn ringieli oħra u l-ispazju bejn id-dwieli fuq l-istess ringiela ma jistgħax ikun aktar minn 2,3 metri.

Regoli tat-tħarriġ

Prattiki tal-kultivazzjoni

Il-pjanti ma jistgħux jitrikkbu u z-zkuk ma jistgħux ikunu sovvrapposti fuq il-frott.

L-għadd ta’ blanzuni ma jistgħax jeċċedi 18 kull metru kwadru.

It-tħarriġ għandu jitwettaq qabel l-istadju fenoloġiku (F) (12 de Lorentz) l-aktar tard, inkella erba’ werqiet mifruxa.

Id-dwieli jitħarrġu skont it-tekniki li ġejjin:

— tħarriġ fil-forma ta’ kurdun ta’ royat

— tħarriġ fil-forma ta’ guyot sempliċi jew ta’ guyot doppju jew ta’ guyot asimetriku

b. Rendimenti massimi

15 500 kilogramma ta' għeneb għal kull ettaru

6. Iż-żona ġeografika demarkata

L-istadji kollha tal-produzzjoni jridu jsiru fiż-żona ġeografika approvata mill-Institut national de l’origine et de la qualité fil-laqgħa tal-kumitat nazzjonali kompetenti tat-12 ta’ Frar 1969.

Il-perimetru ta’ din iż-żona, fid-data tal-approvazzjoni tal-Ispeċifikazzjoni tal-Prodott attwali mill-kumitat nazzjonali kompetenti, huwa kompost mit-territorji tal-muniċipalitajiet li ġejjin, abbażi tal-kodiċi ġeografiku uffiċjali tas-sena 2019:

(a) Il-ħsad tal-għeneb, il-produzzjoni, il-maturazzjoni u t-tkabbir tal-inbejjed isiru kollha fit-territorju tal-muniċipalità tad-Dipartiment ta’ l’Aube: Riceys.

(b) Il-produzzjoni, il-maturazzjoni u t-tkabbir tal-inbejjed isiru wkoll fit-territorju tal-muniċipalitajiet li ġejjin tad-dipartiment ta’ l’Aube: Avirey-Lingey, Bagneux-la-Fosse, Balnot-sur-Laignes, Bragelogne-Beauvoir, Gyé-sur-Seine, Mussy-sur-Seine, Neuville-sur-Seine.

7. Il-varjetà jew varjetajiet tad-dwieli

Pinot noir N

8. Deskrizzjoni tar-rabta/rabtiet

Rabta maż-żona ġeografika

Informazzjoni dwar iż-żona ġeografika

Deskrizzjoni tal-fatturi naturali li jikkontribwixxu għar-rabta

Iż-żona ġeografika hija mifruxa fuq tmien muniċipalitajiet fin-Nofsinhar tad-dipartiment ta’ l’Aube. Il-pajsaġġ ta’ Riceys jappartjeni għas-sekwenza ġeoloġika tal-Côte des Bar. Is-saff Kimmeriġġan jifforma ħafna mis-sottostrat ġeoloġiku, imnaqqax b’mod profond fiċ-ċentru tal-Wied ta’ Laignes u f’għadd ta’ widien żgħar periferiċi. Il-Kimmeriġġan li huwa kkaratterizzat minn alterazzjonijiet ta’ lom u saffi tal-ġir, huwa s-sors tal-aqwa ħamrija fil-vinji, li huma komposti minn tafal kolluvjali ta’ kulur griż li jgħatti l-għoljiet u li jinkwadra ammont kbir ta’ ġebel żgħir li jikkontribwixxi għat-tisħin tal-art. Id-dwieli huma mħawwla fi rqajja demarkati b’mod preċiż, u jinsabu fuq l-għoljiet l-iktar weqfin, l-aktar għoljin u l-aktar xemxin, esposti kemm għall-Lvant u kif ukoll għan-Nofsinhar. Din il-lokalizzazzjoni fit-Tramuntana tiġġenera klima pjuttost kiesħa, iżda t-tqassim ċirkolari tal-vinja, imdawwra bil-widien, jikkontribwixxi għal mesoklima ġenwina favorevoli ħafna.

Deskrizzjoni tal-fatturi umani li jikkontribwixxu għar-rabta

L-orġini attestata tal-vinji ta’ Riceys tmur lura għas-seklu VIII permezz ta’ dokumenti li jixhdu l-eżistenza ta’ dwieli fit-territorju tal-muniċipalità. Fil-bidu tas-seklu VIII, l-inbejjed Riceys bdew jinbigħu fuq skala kbira lin-Netherlands, lill-Belġju u lir-reġjuni ta’ Pariġi u tat-tramuntana ta’ Franza, hekk kif tixhed l-istatistika tal-vjeġġi, miżmuma mill-uffiċċji tat-trattati tal-provinċja ta’ Champagne. Fl-1875 il-vinji kienu għonja. L-inbejjed Riceys kienu kkumerċjalizzati minn madwar 35 negozjant. Din il-prosperità ddgħajfet minħabba l-kriżi tal-fillossera u t-tkattir tal-industrija tat-tessili ġewwa l’Aube li assorbiet il-manodopera rurali. Partijiet mill-vinji reġgħu inbnew minnhom infushom grazzi għall-integrazzjoni ta’ l’Aube fir-reġjun tat-tkabbir tal-inbejjed ta’ Champagne fl-1927, iżda s-sitwazzjoni xorta baqgħet diffiċli. Xi ftit mill-“kultivaturi” pperseveraw u t-tenaċità tagħhom ġiet ippremjata meta d-Denominazzjoni ta’ Oriġini Protetta “Rosé de Riceys” ġiet rikonoxxuta fit-8 ta’ Diċembru 1947. Grazzi għall-istabbiliment ta’ għadd ta’ kultivaturi tal-inbid żagħżagħ, fl-1960 l-attivitajiet tal-produzzjoni tal-inbid reġgħu qamu fuq saqajhom u l-inbid reġgħa beda jiġi prodott għal darb’oħra. Fis-26 ta’ Settembru 1968 twaqqaf is-Syndicat des Producteurs de l'AOC Rosé des Riceys.

Informazzjoni dwar il-kwalità u l-karatteristiċi tal-prodott

Ir-“Rosé des Riceys” huwa inbid bla gass u l-indikazzjoni tal-vendemmja tiegħu hija obbligatorja. Viżwalment, il-kulur tal-inbid, imdawwal u intens, ikanġi minn lewn is-salamun għal aħmar iktar skur (l-hekk imsejjaħ rouge garance). Huwa inbid fin u delikat li jippersisti b’mod tajjeb fuq il-palat. Meta jkun għadu mhux misjur, l-inbid jista’ jkollu togħma tal-frott artab tal-bosk. Wara diversi snin ta’ maturazzjoni, jiżviluppa bukkett kumpless ta’ sikwit ikkaratterizzat minn togħmiet ta’ frott niexef u ħwawar u xi kultant tal-konfettura, jiddependi mill-vendemmja. Ġeneralment l-inbid huwa kkaratterizzat mill-finezza, il-bilanċ aromatiku u l-armonija tiegħu stess.

Interazzjonijiet kawżali

Il-ħamrija bil-ġebel tal-għoljiet l-aktar esposti għan-Nofsinhar u għal-Lvant u tal-għoljiet l-aktar weqfin għandha livell ta’ dawl ottimu u tisħon sew. Minħabba f’hekk il-pjanti jikbru kmieni fir-Rebbiegħa b’fotosinteżi ottimizzata u b’garanzija tas-sajran tal-kukku. L-altitudni għolja tal-ġnub tal-għoljiet fejn jitkabbar l-inbid tostakola l-kuntatt mal-arja kiesħa li tistaġna fil-qigħan tal-widien, u l-foresta li tkopri l-partijiet tan-naħa ta’ fuq tal-għoljiet u d-diversi rqajja msaġġra mifruxa mat-territorju kollu jipproteġu b’mod tajjeb kontra l-masses ta’ arja kiesħa li jkunu ġejjin mill-għoljiet ċatti. L-inklinazzjoni tal-għoljiet fejn jitkabbar l-inbid tiżgura skular tal-ilma naturali, li huwa wkoll iggarantit mill-formazzjoni mxaqqa tal-franka Kimmeriġġana. Il-lom li jinstab bejn is-saffi tal-ġir iforni l-ilma li jkun hemm bżonn fis-Sajf, prinċipalment fi snin sħan u nexfin. Fl-aħħar nett, it-temperaturi sħan tas-Sajf flimkien mas-sħana tar-raġġi tax-xemx tidwi fil-ġebel Kimmeriġġan iżewqu lill-inbid bit-togħmiet tipiċi tiegħu ta’ konfettura u ħwawar waqt il-proċess tal-maturazzjoni. Il-varjetà tal-għenba pinot noir N ġiet ikkunsidrata li hija l-aqwa varjetà għall-produzzjoni tal-inbejjed Riceys minn Jules Guyot saħansitra fis-seklu XIX. Il-vendemmja sħiħa tal-għeneb għandha titqiegħed ġol-bettija sabiex l-aromi tal-varjetà tal-għenba pinot noir N jiġu rrispettati b’mod sħiħ u, b’mod partikolari l-iżvilupp tagħhom waqt il-ħażna fil-btieti, id-durata ta’ liema hija stabbilita bi preċiżjoni minn kultivaturi tal-inbid tas-sengħa u esperjenzati. Skont V.RENDU, “aux Riceys, on réserve les plans fins pour les premières cuvées. On évite les longues cuvaisons afin de conserver à ce vin la finesse et la franchise de goût qui caractérise le vin des Riceys”, (Fi kliem ieħor, l-ewwel cuvées tal-inbejjed Riceys huma ppreparati bir-reqqa, fejn ħażna twila fil-btieti għandha tiġi evitata f’ġieħ il-protezzjoni tal-finezza u t-togħma franka ta’ dawn l-inbejjed).

9. Rekwiżiti oħra applikabbli (imballaġġ, tikkettar, rekwiżiti oħra)

L-indikazzjoni tal-vendemmja

Qafas ġuridiku:

Leġiżlazzjoni Nazzjonali

Tip ta’ kundizzjoni supplimentari:

Dispożizzjonijiet addizzjonali dwar it-tikkettar

Deskrizzjoni tal-kundizzjoni:

L-indikazzjoni tas-sena tal-vendemmja fuq it-tiketta hija obbligatorja.

Denominazzjonijiet addizzjonali

Qafas ġuridiku:

Leġiżlazzjoni Nazzjonali

Tip ta’ kundizzjoni supplimentari:

Dispożizzjonijiet addizzjonali dwar it-tikkettar

Deskrizzjoni tal-kundizzjoni:

It-tikkettar tal-inbejjed b’denominazzjoni tal-oriġini kkontrollata jista’ jispeċifika l-isem ta’ unità ġeografika iżgħar, sakemm:

— din tkun post irreġistrat;

— dan il-post ikun fuq id-dikjarazzjoni tal-ħsad.

Jista’ jiġi indikat biss jekk l-għeneb kollu użat għall-produzzjoni tal-inbejjed ikun għeneb li jkun ġej mill-post imsemmi rilevanti.

Link għall-ispeċifikazzjoni tal-prodott

https://info.agriculture.gouv.fr/gedei/site/bo-agri/document_administratif-0e6797aa-7711-4406-975b-1ca510a31f66

(1) ĠU L 9, 11.1.2019, p. 2.